ΑΠΟΦΑΣΗ ΤΗΣ ΕΠΙΤΡΟΠΗΣ της 14ης Ιανουαρίου 1997 για την περάτωση της διαδικασίας αντιντάμπινγκ σχετικά με τις εισαγωγές ορισμένων ειδών με καθορισμένη μορφή από σίδηρο ή από όχι σε κράμα χάλυβες καταγωγής Τσεχικής Δημοκρατίας και Δημοκρατίας της Ουγγαρίας (97/35/ΕΚΑΧ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας Άνθρακα και Χάλυβα,

την απόφαση αριθ. 2277/96/ΕΚΑΧ της Επιτροπής, της 28ης Νοεμβρίου 1996, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας Άνθρακα και Χάλυβα (1), και ιδίως το άρθρο 23,

την απόφαση αριθ. 2424/88/ΕΚΑΧ της Επιτροπής, της 29ης Ιουλίου 1988, για την άμυνα κατά των εισαγωγών που αποτελούν αντικείμενο ντάμπινγκ ή επιδοτήσεων από χώρες μη μέλη της Ευρωπαϊκής Κοινότητας Άνθρακα και Χάλυβα (2), και ιδίως το άρθρο 9,

Κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

Α. ΔΙΑΔΙΚΑΣΙΑ

(1) Τον Οκτώβριο του 1994, η Επιτροπή έλαβε καταγγελία εκ μέρους της ευρωπαϊκής συνομοσπονδίας βιομηχανιών σιδήρου και χάλυβα (Eurofer) σχετικά με τις εισαγωγές ορισμένων ειδών με καθορισμένη μορφή από σίδηρο ή από όχι σε κράμα χάλυβες, καταγωγής Τσεχικής Δημοκρατίας και Δημοκρατίας της Ουγγαρίας.

Η καταγγελία υπεβλήθη για λογαρισμό παραγωγών του εν λόγω προϊόντος, οι οποίοι εμφανίζονται ότι αντιπροσωπεύουν μεγάλο μέρος της συνολικής παραγωγής ειδών από χάλυβα στην Κοινότητα.

Η καταγγελία περιείχε αποδεικτικά στοιχεία σχετικά με το ντάμπινγκ από τις εν λόγω εισαγωγές και την εξ αυτού προκαλούμενη σημαντική ζημία, τα οποία κρίθηκαν ικανά να δικαιολογήσουν την κίνηση σχετικής διαδικασίας.

(2) Η Επιτροπή, κατόπιν διαβουλεύσεων, δημοσίευσε στην Επίσημη Εφημερίδα των Ευρωπαϊκών Κοινοτήτων (3) ανακοίνωση σχετικά με την έναρξη διαδικασίας αντιντάμπινγκ ως προς τις εισαγωγές που αφορά η καταγγελία και άρχισε έρευνα.

(3) Η περίοδος έρευνας που ελήφθη υπόψη για τον προσδιορισμό του ντάμπινγκ ήταν η περίοδος από 1ης Ιανουαρίου 1994 έως 30 Ιουνίου 1995. Όσον αφορά τη ζημία, η έρευνα κάλυψε την περίοδο από 1ης Ιανουαρίου 1991 έως 30 Ιουνίου 1995.

(4) Η Επιτροπή ενημέρωσε επισήμως τους εξαγωγείς και τους εισαγωγείς που ήταν γνωστό ότι ενδιαφέρονται, τους εκπροσώπους των χωρών εξαγωγής και την καταγγέλλουσα και παρέσχε στα αμέσως ενδιαφερόμενα μέρη την ευκαιρία να γνωστοποιήσουν γραπτώς τις απόψεις τους και να ζητήσουν ακρόαση.

(5) Λόγω του όγκου του συγκεντρωθέντος πληροφοριακού υλικού και του πολύπλοκου χαρακτήρα της έρευνας, η σχετική διαδικασία υπερέβη την κανονική διάρκεια ενός έτους, που προβλεπόταν από το άρθρο 7 παράγραφος 9 της απόφασης αριθ. 2424/88/ΕΚΑΧ.

Β. ΥΠΟ ΕΞΕΤΑΣΗ ΠΡΟΪΟΝ

(6) Το προϊόν που αφορά η καταγγελία και η ανακοίνωση για την έναρξη διαδικασίας είναι ορισμένα είδη από σίδηρο ή από όχι σε κράμα χάλυβες με καθορισμένη μορφή σε σχήμα U ή Ι (ΕΚΑΧ) που έχουν απλώς ελαθεί ή διελαθεί σε θερμή κατάσταση, με ύψος 80 mm ή περισσότερο αλλά που δεν υπερβαίνουν τα 300 mm. Τα προϊόντα που περιγράφονται παραπάνω κατατάσσονται επί του παρόντος στους κωδικούς ΣΟ 7216 31 11, 7216 31 19, ex 7216 31 91, ex 7216 31 99, 7216 32 11, 7216 32 19, ex 7216 32 91 και ex 7216 32 99.

Γ. ΑΝΑΚΛΗΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

(7) Κατά τη διάρκεια της έρευνας οι καταγγέλλοντες κοινοτικοί παραγωγοί, με επιστολή τους της 11ης Σεπτεμβρίου 1996, ανακάλεσαν την καταγγελία που είχαν υποβάλει σχετικά με τις εισαγωγές ορισμένων ειδών με καθορισμένη μορφή από σίδηρο ή από όχι σε κράμα χάλυβες καταγωγής Τσεχικής Δημοκρατίας και Δημοκρατίας της Ουγγαρίας.

(8) Υπό τις συνθήκες αυτές, μπορεί να περατωθεί, η διαδικασία αντιντάμπινγκ σχετικά με τις εισαγωγές ορισμένων ειδών με καθορισμένη μορφή από σίδηρο ή από όχι σε κράμα χάλυβες, καταγωγής Τσεχικής Δημοκρατίας και Δημοκρατίας της Ουγγαρίας, χωρίς να επιβληθούν προστατευτικά μέτρα.

(9) Η συμβουλευτική επιτροπή ερωτήθηκε επί του θέματος και δεν εξέφρασε αντιρρήσεις.

(10) Τα ενδιαφερόμενα μέρη ενημερώθηκαν σχετικά με τα ουσιώδη πραγματικά περιστατικά και το σκεπτικό βάσει των οποίων η Επιτροπή σκόπευε να περατώσει τη διαδικασία, και τους παρεσχέθη η ευκαιρία να διατυπώσουν τυχόν παρατηρήσεις,

ΑΠΟΦΑΣΙΖΕΙ:

Άρθρο μόνο

Περατούται η διαδικασία αντιντάμπινγκ σχετικά με τις εισαγωγές ορισμένων ειδών με καθορισμένη μορφή από σίδηρο ή από όχι σε κράμα χάλυβες καταγωγής Τσεχικής Δημοκρατίας και Δημοκρατίας της Ουγγαρίας.

Βρυξέλλες, 14 Ιανουαρίου 1997.

Για την Επιτροπή

Leon BRITTAN

Αντιπρόεδρος

(1) ΕΕ αριθ. L 308 της 29. 11. 1996, σ. 11.

(2) ΕΕ αριθ. L 209 της 2. 8. 1988, σ. 18.

(3) ΕΕ αριθ. C 180 της 14. 7. 1995, σ. 2.